Rosa Lund (EL), 2013-10-22:
I dag er en god dag for både nuværende og kommende erhvervsskoleelever, for med det her lovforslag vil der blive oprettet flere praktikpladser.
Det sikrer altså ikke, at der kommer praktikpladser til alle de erhvervsskoleelever, som mangler en praktikplads i dag, men det er et godt skridt på vejen, for det sikrer, at selvejende uddannelsesinstitutioner skal bruge sociale klausuler efter følg eller forklar-princippet.
Jeg tror ikke, jeg behøver gå nærmere ind i, hvad følg eller forklar-princippet betyder, på baggrund af de tidligere ordførertaler.
Jeg vil bare sige, at spørgsmålet om praktikpladser er fuldstændig afgørende for at få flere til at søge ind på en erhvervsuddannelse og få flere til at gennemføre en erhvervsuddannelse.
Egentlig skulle man jo tro, at lige præcis en uddannelsesinstitution forstod vigtigheden af lærepladser og derfor allerede i forvejen stillede krav om praktikpladser, når de købte en tjeneste.
Men sådan hænger det desværre ikke sammen.
Det er bare to eksempler.
På samme måde har jeg meget, meget svært ved at forstå, at virksomhederne ikke bare opretter praktikpladser af sig selv, for om få år kommer vi til at mangle faglært arbejdskraft.
Så hvis virksomhederne vil have veluddannet arbejdskraft i fremtiden, er det nu, de skal oprette praktikpladserne.
Både det offentlige og det private har ansvaret for at sikre praktikpladser, og det skal vi forpligte dem på.
Det skal være sådan i Danmark, at når det offentlige bruger penge, er det med uddannelse af fremtidens arbejdskraft for øje, og her er følg eller forklar-princippet ikke tilstrækkeligt.
Samtidig berører det her lovforslag primært bygge- og anlægsbranchen og skaber altså ikke nogen praktikpladser til f.eks. SOSU-assistenter, SOSU-hjælpere eller pædagogiske assistenter.
Vi kunne godt tænke os at have en drøftelse med Folketingets partier om, hvordan vi kan skabe praktikpladser til denne gruppe af elever.
Som sagt løser lovforslaget ikke problemet, men det er et skridt på vejen, fordi vi i højere grad end tidligere forpligter det offentlige.
For at komme praktikpladsmanglen til livs er det derfor også vigtigt, at vi løbende ser på, hvilke forklaringer det er, institutionerne bruger, ifald de ikke kræver praktikpladser i forbindelse med udbud, så vi kan bruge den viden til at skabe flere praktikpladser.
Vi støtter det her lovforslag, og vi håber, at vi for fremtiden kan forpligte både det offentlige og det private i højere grad på at skaffe de praktikpladser, der mangler.
I Enhedslisten har vi i lang tid ønsket, at man stillede større krav til virksomhederne om at leve op til uddannelsesansvaret, og vi er meget glade for, at regeringen har imødekommet dette ønske.
Til sidst vil jeg bare lige knytte en kommentar til ordet tvang og spørge: Tvang for hvem?
For jeg mener sådan set, det er tvang, at der er over 12.000 lærlinge i dag, som ikke kan få en praktikplads og derfor ikke kan gøre deres uddannelse færdig, og som nu bliver tvunget ud i et nyt grundforløb, i en anden uddannelse, i arbejdsløshed eller over på kontanthjælp.
Jeg mener, at det her lovforslag faktisk er frihed for erhvervsskoleeleverne i Danmark, og derfor støtter Enhedslisten lovforslaget.